PUTOVANJE U CAMBRIDGE

Učenje engleskog jezika na njegovim izvorima vrijedno je iskustvo

Polazak

U ljetno kišno jutro polijeće zrakoplov iz Zagreba. U njemu skupina mladih ljudi leti za Cambridge. Zašto djeca sama idu na takvo putovanje? Što ih ondje čeka? Kako će se snaći u nepoznatoj, dalekoj Velikoj Britaniji? Upravo takva pitanja lebdjela su i nad mojom glavom.

Školska je godina završila, počeli su ljetni praznici. U dogovoru s roditeljima odlučila sam iskoristiti ponudu učenja engleskog jezika u Cambridgeu. Dvotjedni boravak na Otoku ionako je nemoguće ostvariti tijekom zahtjevnih školskih obaveza. Usto, dio praznika bit će ispunjen nekim ciljevima. Znatiželja pobjeđuje uobičajeni strah od nepoznatog pa prvi cilj posvećujem unapređivanju znanja engleskog jezika, a drugi cilj, ne manje važan, bit će upoznavanje s mladima iz cijeloga svijeta i otkrivanje novih kultura. Prvo je uslijedilo malo istraživanje o odredištu kako bih pritajila pretjerano uzbuđenje stupanjem na područje koje me oduvijek privlači i fascinira.

Dolazak

Cambridge nas je dočekao svježe umiven poznatom engleskom kišom, no uskoro su gotička i viktorijanska pročelja, stare popločene ulice te vitraji zasjali na ljetnom suncu. Grad i okolica djeluju vrlo uređeno, između urbanih dijelova prostiru se geometrijski komadi zelenila. Taj osjećaj uređenosti i organiziranosti ulijeva povjerenje, ali nekako me istovremeno upozorava da sam daleko od svoje sigurne zone. Osamdesetak smo kilometara sjeveroistočno od Londona. Stari i ponosni sveučilišni grad navikao je na vrlo šaroliku populaciju koja stoljećima dolazi ovamo proširiti svoje vidike.

Boravak

Bila sam smještena u dijelu kampusa s djevojčicama iz Poljske, Turske, Portugala i Francuske. Susretala sam i mlade ljude iz Kine, Indije, Alžira. Moja *cimerica* bila je Poljakinja pa sam već prvo poslijepodne, osim engleski, progovorila i poljski. Druženje je počelo spontano, sve smo u istoj situaciji, vlada uzajamna zainteresiranost i želja za razumijevanjem (gotovo savršena slika svijeta u staklenci za pokuse), iako znamo da negdje daleko vani izvan ovih pažljivo projektiranih zidina ljudi ratuju baš zato što su ovako različiti kao ove vesele djevojke raznih rasa, narodnosti i vjera, djevojke koje su samo došle usavršiti svoj engleski – globalni jezik suvremenog svijeta i preduvjet za bilo kakve ambicije, karijere… Rijetko imaš priliku naći najbolju prijateljicu iz Indonezije, a meni je ta prilika omogućena! (Hvala roditeljima!)

Osim druženja s novim prijateljicama voljela sam ići na nastavu. Bilo je to drugačije iskustvo od dosadašnjeg. Nastava se sastojala od četiri sata po šezdeset minuta. Bili smo podijeljeni u nekoliko skupina i svaka je rješavala svoje zadatke. Treći i četvrti sat provodili smo neko istraživanje. Na kraju tjedna prezentirali smo projekt zadan na njegovu početku. Sva predavanja bila su na besprijekornom standardnom engleskom jeziku pa u takvim okolnostima jednostavno moraš postati timski igrač te pisati, čitati, govoriti i misliti na engleskom jeziku. No, kako su ostali učenici iz moje skupine većinom bili iz Italije i Španjolske, često smo se zapleli u urnebesne talijansko – španjolsko – hrvatske jezične kombinacije. Uglavnom, osim engleskog, nauči se tu i pokoja riječ iz drugih jezika! Čini se da svaki jezik lako ulazi u uho ako ga izgovara prijatelj.

Nakon nastave imali smo popodnevne aktivnosti, neke čak i poznate, kao što su nogomet, plivanje, karaoke, kino, oslikavanje majica i sl. Meni je novost, ali i najdraža aktivnost bila *pounting –* veslanje stojeći u čamcu dok drugi uživaju u vožnji. Provodili smo popodneva u druženju uz rijeku Cam. Četvrtak je bio rezerviran za disko. Neobično, dominirale su *latino* pjesme. Vikende smo provodili u razgledavanju Londona, kupnji i posjetima muzejima, kazalištima.

Tijekom tih dvaju tjedana dogodilo se mnogo nezaboravnih trenutaka. Jedna mi je stvar ostala upečatljiva. Kako postoji zajedništvo ljudi i kako se može svašta svladati (osim jezika), kako se mogu pomaknuti vlastite granice, ukloniti predrasude i prepreke kad se trudimo komunicirati, razumjeti. Ljudi, čija sam obličja znala samo sa slika koje prikazuju neke nepoznate zemlje, često i u nesretnim okolnostima (sukobi, migracije, katastrofe…), sada mi djeluju bliski, poznati. Kao da bolje razumijem svijet. Dakle, ostvarila sam i više od svoja dva početna cilja.

Povratak

Još se jasno sjećam *partyja* dobrodošlice. Oproštajna večer ostala mi je mutna od suznih očiju. Ipak smo mi samo mlade djevojke!

Danas se sa svojim prijateljima, koje sam upoznala u Cambridgeu, čujem i družim putem društvenih mreža. Engleski jezik i dalje usavršavam. Učiti ga od izvornih, educiranih govornika i mentora vrijedno je iskustvo. No, najviše od svega voljela bih ponovo prije spavanja čuti: *buenas noches, good night, dobranoc, buona notte, bonne nuit, selamat malam…*

Vrsta rada: Samostalan novinarski rad - članak

Autorica: Tara Valić, 8.b razred